               ЕВРОПЕЙСКА КОМИСИЯ
            Брюксел, 25.1.2021
            COM(2021) 26 final
            2021/0013(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози (AETR), както и в рамките на работната група по автомобилния транспорт към Икономическата комисия за Европа на Организацията на обединените нации

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози (AETR), към Икономическата комисия за Европа на Организацията на обединените нации (ИКЕ на ООН) и работната група на ИКЕ на ООН по автомобилен транспорт (SC.1) във връзка с предстоящото изменение на AETR за включване на техническите спецификации за интелигентния тахограф в спогодбата.

               След обсъжданията в експертната група по AETR и влизането в сила на Регламент (ЕС) 2020/1054
                  1
               , който включва преразгледаните правила за тахографа, е необходимо да се определи позицията, която трябва да се заеме от името на Съюза с оглед на следващите сесии на експертната група по AETR и на работната група на ИКЕ на ООН по автомобилния транспорт (SC.1).

               2.Контекст на предложението

               2.1.AETR

               Европейската спогодба за работата на екипажите на превозните средства, извършващи международни автомобилни превози (AETR), има за цел да хармонизира законодателната рамка на договарящите страни по спогодбата по отношение на времето за управление и почивка за професионални водачи, както и съответните технически изисквания за конструкцията и монтирането на тахографа. AETR влезе в сила на 5 януари 1976 г. Спогодбата беше изменяна впоследствие, като последното изменение е от 20 септември 2010 г.

               Всички държави членки са страни по спогодбата.

               2.2.Експертна група по AETR и работна група по автомобилен транспорт

               Експертната група по AETR е техническа и неформална група, която е създадена от Комитета по вътрешен транспорт към ИКЕ на ООН с цел разработването на предложения за изменения на спогодбата.

               Работната група по автомобилен транспорт (SC.1) е група, създадена от Комитета по вътрешен транспорт, която насърчава развитието и улесняването на международните автомобилни превози чрез хармонизиране и опростяване на правилата и изискванията, свързани с автомобилния транспорт.

               Официалното приемане на предложения за изменение на AETR се извършва в съответствие с член 21 от спогодбата, съгласно който всяка договаряща страна може да предложи изменения на спогодбата. Предложенията трябва да бъдат представени на генералния секретар на ООН. След това договарящите страни имат срок от шест месеца да възразят срещу предложението. Предложението се счита за прието, ако никоя договаряща страна не възрази срещу тези изменения.

               На практика всички предложения за изменение на AETR първо се обсъждат и съгласуват в SC.1, преди  да бъдат представени на генералния секретар на ООН от една от договарящите страни. Когато предложението се състои от изменения на допълнения 1, 2 или 3 към приложението към спогодбата или на уводните членове на допълнение 1Б към спогодбата, е необходимо то да бъде прието от SC.1 с обикновено мнозинство от две трети от всички присъствали и гласували договарящи страни, както е посочено в член 22, член 22а и член 22б на спогодбата.

               2.3.Необходимост от решение на Съвета

               Позицията на ЕС, установена с Решение (ЕС) 2016/1877
                  2
                на Съвета, включва следните елементи:

               –Заличаване на член 22а от AETR, в който се предвижда автоматично прилагане на спецификациите на тахографите към AETR, и замяната му с процедурата, посочена в член 22 от спогодбата. Процедурата, посочена в член 22, ще бъде леко изменена, за да се избегне възможността измененията на спецификациите на тахографите да бъдат оспорени само от една трета от договарящите страни;

               –Изменение на член 14 от спогодбата, за да се даде възможност за присъединяването на ЕС към спогодбата;

               –Изменение на член 10 от спогодбата с цел включване на препратка към Регламент (ЕС) № 165/2014 на Европейския парламент и на Съвета
                  3
                и към приложение 1В към Регламент (ЕС) 2016/799
                  4
               , определящо техническите спецификации на интелигентния тахограф.

               Освен това на 19 ноември 2018 г. Съветът прие Решение (ЕС) 2018/1926
                  5
                относно позицията, която трябва да се заеме от името на Европейския съюз, относно въвеждането на TACHOnet от договарящите страни по AETR, които не са членки на Съюза, въз основа на технологията „електронна доставка“.

               Необходимо е да се установи нова позиция на ЕС с оглед на следващите срещи на експертната група по AETR и на работната група по автомобилния транспорт, съответно през февруари 2021 г. и октомври 2021 г. В тази нова позиция трябва да бъдат взети предвид обсъжданията в експертната група по AETR от октомври 2016 г. и влизането в сила на 20 август 2020 г. на Регламент (ЕС) 2020/1054 на Европейския парламент и на Съвета,
                  6
                който изменя Регламент (ЕС) № 165/2014 относно тахографа.

               В Регламент (ЕС) 2020/1054 се предвижда местоположението на превозното средство да се регистрира автоматично, по-специално всеки път, когато превозното средство пресича границата на държава членка и когато превозното средство извършва дейности по товарене или разтоварване. С тези нови изисквания се налага разработването на нова версия на интелигентния тахограф („интелигентен тахограф, версия 2“), която ще трябва да бъде монтирана в новорегистрирани превозни средства не по-късно от две години след приемането на техническите спецификации от Комисията, а именно не по-късно от август 2023 г. Освен това с интелигентен тахограф, версия 2 ще трябва да бъдат оборудвани не само новорегистрирани превозни средства, но и всички превозни средства, участващи в международни превози, не по-късно от три години от края на годината на влизане в сила на техническите спецификации за превозните средства, оборудвани с аналогов и цифров тахограф, отговарящи на спецификациите, както е посочено в член 3, параграф 4 от Регламент (ЕС) № 165/2014, изменен с Регламент (ЕС) 2020/1054, и не по-късно от четири години след влизането в сила на техническите спецификации за превозните средства, оборудвани с интелигентен тахограф, както е посочено в член 3, параграф 4, буква а) от Регламент (ЕС) № 165/2014, изменен с Регламент (ЕС) 2020/1054. Тези развития в правото на ЕС трябва да бъдат отразени в обсъжданията по AETR.

               3.Актуално състояние — напредък на преговорите

               3.1.Въвеждане на интелигентния тахограф чрез AETR

               От 2016 г. насам не беше възможно да се постигне напредък по реформата на институционалната рамка на спогодбата, по-специално изменението на член 14, което да позволи присъединяването на ЕС към спогодбата, и за изменението на правилата в член 22 за приемане на спецификациите на тахографите. Досега на тези аспекти се противопоставяха договарящите страни по спогодбата, които не са членки на Съюза.

               Въпреки това всички договарящи страни по спогодбата, включително държавите членки, са съгласни с необходимостта да се включат възможно най-скоро техническите спецификации на интелигентния тахограф в спогодбата поради две причини. Първо, договарящите страни по AETR, които не са членки на Съюза, следва да спазват същите високи стандарти на ЕС по отношение на контрола върху дейността на водачите чрез въвеждането на най-напредналата версия на тахографа. В този контекст следва да се отбележи, че превозните средства, регистрирани в ЕС, от юни 2019 г. са оборудвани с интелигентен тахограф и че версия 2 на интелигентния тахограф ще бъде въведена в новорегистрирани камиони и автобуси над 3,5 тона не по-късно от август 2023 г. в съответствие с Регламент (ЕС) 2020/1054 като част от Пакета за мобилност I. Второ, докато спецификациите на интелигентния тахограф не бъдат включени в спогодбата, договарящите страни по AETR, които не са членки на Съюза, биха могли по принцип да забранят достъпа до своя територия на превозни средства, регистрирани в ЕС и оборудвани с интелигентен тахограф.

               Поради това от 2018 г. насам обсъжданията в експертната група по AETR бяха насочени към включването на техническите спецификации на интелигентния тахограф в спогодбата. По този начин беше постигнато общо разбиране относно спецификациите на интелигентния тахограф и относно формата, под която те следва да бъдат включени в спогодбата.

               В резултат на това общо разбиране на 8 април 2020 г. Хърватия изпрати до секретариата на ИКЕ на ООН, от името на ЕС, официално заявление за включване на техническите спецификации на интелигентния тахограф в спогодбата. Това заявление за включване е въз основа на техническите спецификации, приети от Комисията в нейния Регламент за изпълнение (ЕС) 2016/799, които са предмет на ограничен брой адаптирания в контекста на AETR:

               –Замяна на термините „държави членки“ и „уреди за регистриране на данните за движението“ съответно от „договарящи страни“ и „контролен уред“;

               –Възможност за ограничаване на мощността на предаване по DSRC (специализираните съобщителни системи с малък обсег на действие) и данните, излъчвани чрез интерфейс с ITS в съответствие с действащите национални закони;

               –Замяна на всички позовавания на законодателството на ЕС с международни позовавания със същото съдържание, като например правилата на ИКЕ на ООН.

               Освен това стандартите EN, посочени в спецификациите на тахографа, следва да бъдат заменени от стандартите ISO в рамките на пет години след датата на влизане в сила на спецификациите на интелигентния тахограф в AETR.

               Нито едно от измененията по-горе няма да окаже въздействие върху оперативната съвместимост на интелигентния тахограф и неговите компоненти.

               3.2.Дата на прилагане на спецификациите на интелигентния тахограф

               Въпреки че е постигнат значителен напредък в обсъжданията по същността на спецификациите на интелигентния тахограф, все още се обсъжда датата, на която тези спецификации следва да станат задължителни за договарящите страни по AETR, които не са членки на Съюза. Руската федерация иска преходен период от четири години, считано от влизането в сила на съответното изменение на спогодбата, т.е. същия период като за прилагането на предишните версии на тахографа от договарящите страни по AETR.

               Такъв преходен период би забавил значително въвеждането на интелигентния тахограф от договарящите страни по AETR, които не са членки на Съюза. Ако бъде постигнато съгласие относно техническите спецификации на интелигентния тахограф и относно датата на тяхното прилагане на срещата на SC.1 през октомври 2021 г., се очаква спецификациите да не бъдат приети и включени в спогодбата преди юни 2022 г., като се има предвид срокът, който е необходим на секретариата на експертната група за изготвяне на преписката за приемане на спецификациите, и шестмесечната процедура за приемане, посочена в член 22 от спогодбата. Ако спецификациите станат задължителни четири години след датата на влизане в сила на изменението, договарящите страни по AETR, които не са членки на Съюза, ще започнат да монтират интелигентния тахограф в новорегистрирани на тяхна територия превозни средства не по-рано от юни 2026 г., т.е. около 7 години след ЕС.

               4.Позиция, която трябва да се заеме от името на Съюза

               Включването на интелигентния тахограф, версия 2 в спогодбата ще допринесе за по-добро прилагане на правилата относно времето за управление и почивка в зоната на AETR чрез регистриране на допълнителни местоположения на превозното средство в тахографа. Като се има предвид, че през 2025 г всички превозни средства, регистрирани в ЕС, ще трябва да бъдат оборудвани с интелигентния тахограф, версия 2
                  7
               , включването на спецификациите на интелигентния тахограф, версия 2 в спогодбата ще предотврати също така ситуация, при която превозни средства, оборудвани с две различни версии на интелигентния тахограф, да продължат да се движат за дълъг период от време на територията на ЕС.

               Като се има предвид, че новорегистрираните в ЕС превозни средства ще трябва да бъдат оборудвани с интелигентен тахограф, версия 2 приблизително от средата на 2023 г. нататък, ЕС може да приеме, че новорегистрираните превозни средства в договарящи страни по AETR, които не са членки на Съюза, ще бъдат оборудвани с интелигентния тахограф, версия 2 не по-късно от края на 2025 г. Допълнителен двугодишен преходен период може да бъде предоставен на договарящите страни по AETR, които не са членки на Съюза, за да монтират интелигентния тахограф, версия 2 във всички превозни средства, участващи в транспортни операции на територията на ЕС, т.е. не по-късно от края на 2027 г.

               На срещата на експертната група по AETR през октомври 2020 г. Комисията представи основните функционални възможности на интелигентния тахограф, версия 2 и измененията, които се очаква да бъдат направени в спецификациите, представени в секретариата на ИКЕ на ООН от името на Съюза на 8 април 2020 г. (спецификации, съответстващи на интелигентния тахограф, версия 1). Въз основа на акта за изпълнение на техническите спецификации на интелигентния тахограф, версия 2, който ще бъде приет от Комисията през 2021 г., на по-късен етап, най-вероятно на срещата на експертната група по AETR през октомври 2021 г., ЕС ще представи преработено техническо допълнение към AETR (допълнение 1В) с техническите спецификации на интелигентния тахограф, версия 2, което да бъде включено в спогодбата.

               Освен това някои аспекти на позицията, която трябва да се заеме от името на ЕС, посочени в Решение (ЕС) 2016/1877, трябва да бъдат променени. Що се отнася до член 22 от спогодбата, в позицията на ЕС, посочена в Решение (ЕС) 2016/1877, се предвижда евентуално предложение от името на Съюза за изменения на този член да постановява, наред с другото, измененията да се приемат, ако не повече от половината от компетентните органи на договарящите страни уведомят генералния секретар на ООН за своите възражения срещу тях, като се има предвид, че понастоящем в AETR е постановено, че една трета от договарящите страни могат да се противопоставят на дадено изменение. На предложеното от ЕС изменение силно се противопоставиха договарящите страни по AETR, които не са членки на Съюза. Поради това вече не се предлага промяна на настоящата процедура по член 22.

               Освен това, както и във връзка с позицията, която трябва да се заеме от името на ЕС, изложена в Решение (ЕС) 2016/1877, след обсъждания в експертната група по AETR вече не изглежда да е необходимо да се заличава член 22а от спогодбата, който ще продължи да се прилага за предишните версии на тахографа.

               Не е засегнато изменението на член 14 от спогодбата, позволяващо присъединяване на ЕС към AETR, което беше предмет на Решение (ЕС) 2016/1877 на Съвета, и поради това ЕС ще продължи да иска това изменение.

               През октомври 2020 г. ЕС изложи пред експертната група по AETR своите предварителни становища относно интелигентния тахограф и основните допълнителни функционални възможности. ЕС представи и предварителната си гледна точка относно датите за въвеждане на версия 2 на интелигентния тахограф в спогодбата. ЕС потвърди, че официална позиция на ЕС ще бъде представена на секретариата на ИКЕ на ООН с оглед на обсъждането, което ще се проведе от експертната група по AETR през февруари 2021 г.

               На срещата на експертната група по AETR през февруари 2021 г. може да бъде представено първо проектопредложение за спецификациите на интелигентния тахограф, версия 2.

               5.Обобщение на предложените изменения

               5.1Изменение на член 10 за позоваване на техническите спецификации на интелигентния тахограф

               Като се има предвид, че техническите спецификации на интелигентния тахограф, версия 2 ще бъдат включени като ново допълнение 1В към приложението към спогодбата, в член 10 следва да има позоваване на тези спецификации, които следва да се считат за съответстващи на изискванията на спогодбата от датата на влизане в сила на съответното изменение на спогодбата.

               5.2Изменение на член 13, с което се разрешава преходен период за въвеждане на интелигентния тахограф

               В член 13 се определя четиригодишен преходен период преди техническите спецификации на тахографите да станат задължителни за договарящите страни по AETR. Що се отнася до интелигентния тахограф, версия 2, новорегистрираните превозни средства следва да бъдат оборудвани с интелигентен тахограф не по-късно от 31 декември 2025 г. Превозните средства, използвани в международни превози, следва да бъдат оборудвани с интелигентен тахограф не по-късно от 31 декември 2027 г.

               5.3.Изменение на член 14, за да се даде възможност за присъединяване на организации за регионална интеграция към AETR

               Член 14 ограничава възможността за присъединяване към AETR до държави, които са членки на ИКЕ на ООН, или до държави, които са приети в ИКЕ на ООН със съвещателен глас. За да се даде възможност за присъединяване на ЕС, член 14 трябва да бъде изменен така, че организациите за регионална интеграция също да отговарят на условията за присъединяване към спогодбата.

               5.4Изменение на член 22, за да се приложи процедурата, посочена в същия член, за измененията на техническите спецификации на интелигентния тахограф

               Процедурата, посочена в член 22 от спогодбата, следва да се прилага и за версия 2 на интелигентния тахограф, която ще бъде определена в новото допълнение 1В. Член 22а следва да остане непроменен в спогодбата и ще продължи да се прилага за цифровия тахограф.

               5.5Включване на техническите спецификации на интелигентния тахограф като допълнение 1В към AETR

               Пълният текст на техническите спецификации на интелигентния тахограф, версия 2 следва да бъде включен в спогодбата, като допълнение 1В на приложението към спогодбата. Предложението на ЕС за допълнение 1В ще бъде налично през 2021 г. То ще бъде разработено въз основа на спецификациите, представени от името на Съюза на 8 април 2020 г. (интелигентен тахограф, версия 1), и на спецификациите на ЕС, които ще бъдат приети от Комисията през 2021 г. въз основа на Регламент (ЕС) 2020/1054.

               5.6Изменение на сертификата за одобрение, за да бъдат включени одобренията за интелигентния тахограф и неговите компоненти

               Сертификатът за одобрение в глава III от допълнение 2 трябва да бъде изменен, така че в обхвата му да се включи допълнение 1В, съответно интелигентният тахограф.

               6.Правно основание

               6.1Процесуалноправно основание

               6.1.1Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  8
               .

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  9
               .

               6.1.2Приложение в конкретния случай

               Работната група по автомобилния транспорт (SC.1) е орган, създаден от ИКЕ на ООН.

               Актът, по който работната група по автомобилния транспорт е приканена да постигне съгласие, преди измененията да бъдат представени на генералния секретар на ООН за приемане в съответствие с член 21 на спогодбата, представлява акт с правно действие. Предвиденият акт ще бъде обвързващ съгласно международното право в съответствие с член 14 от AETR.

               Предвиденият акт не допълва, нито изменя институционалната рамка на спогодбата.

               Поради това процесуалноправното основание за предлаганото решение е член 218, параграф 9 от ДФЕС.

               6.2Материалноправно основание

               6.2.1Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               6.2.2Прилагане в конкретния случай

               Основната цел и съдържанието на предвидения акт са свързани с транспортната политика.

               Поради това материалноправното основание за предложеното решение е член 91.

               6.3Заключение

               Правното основание на предложеното решение следва да бъде член 91 от ДФЕС, във връзка с член 218, параграф 9 от ДФЕС.

               7.Публикуване на предвидения акт

               Целесъобразно е измененията към спогодбата да бъдат публикувани в Официален вестник на Европейския съюз след приемането им.

               2021/0013 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози (AETR), както и в рамките на работната група по автомобилния транспорт към Икономическата комисия за Европа на Организацията на обединените нации

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Европейската спогодба за работата на екипажите на превозните средства, извършващи международни автомобилни превози (AETR)
                  10
               , влезе в сила на 5 януари 1976 г. Спогодбата беше последно изменена на 20 септември 2010 г.

               (2)В съответствие с член 21 от AETR предложения за изменения на спогодбата могат да бъдат представяни от всяка договаряща страна на генералния секретар на ООН. Преди да бъдат представени на генералния секретар на Организацията на обединените нации, предложенията първо се обсъждат в работната група по автомобилния транспорт („SC.1“) към Икономическата комисия за Европа на ООН (ИКЕ на ООН).

               (3)Предвижда се експертната група по AETR, по време на 25-ата си планирана сесия през февруари 2021 г., и SC.1, по време на 116-ата си планирана сесия през октомври 2021 г., да обсъдят измененията на AETR за приемането на интелигентния тахограф.

               (4)В член 22а от AETR се предвижда промените в Регламент (ЕИО) № 3821/85
                  11
                на Съвета, отнасящи се за цифровия тахограф, да се приемат автоматично от всички договарящи страни по AETR, без каквито и да било официални консултации или гласуване. Липсата на участие на договарящите страни по AETR в процеса на разработване и приемане на техническите спецификации за цифровия тахограф е основна причина за недоволство сред някои от тези договарящи страни. В своето съобщение „Дигитален тахограф: Пътна карта за бъдещи дейности“
                  12
                Комисията признава, че този механизъм застрашава правилното и хармонизирано въвеждане на цифровия тахограф от договарящите страни, които не са държави — членки на ЕС. Следователно в интерес на Съюза е процесът на вземане на решения по отношение на цифровите тахографи да бъде променен и в експертната група по AETR да се предложи прилагането на предвидената в член 22, параграфи  1, 2 и 3 процедура за включване на техническите спецификации на интелигентния тахограф в AETR. Член 22а следва да остане в сила за евентуални бъдещи изменения на предишните версии на тахографа.

               (5)В член 10 от AETR е предвидено, че тахограф, чиито конструкция, монтаж, използване и изпитване са изпълнени в съответствие с Регламент (ЕИО) № 3821/85, се смята за съответстващ на изискванията на AETR. Член 10 следва да бъде изменен, за да се включи позоваване на техническите спецификации на интелигентния тахограф, които следва да се считат за съответстващи на изискванията на AETR, считано от датата на влизане в сила на допълнение 1В от приложението към AETR.

               (6)Точната дата за въвеждане на интелигентния тахограф в AETR следва да бъде посочена в член 13 от AETR относно преходните разпоредби.

               (7)Съгласно член 14 от AETR не се допуска присъединяване към AETR на субекти, различни от държави — членки на ИКЕ на ООН, и от държави, приети в ИКЕ на ООН със съвещателен глас. По тази причина, за да се даде възможност за присъединяване на Съюза към AETR, член 14 следва да бъде изменен, така че да се предвиди присъединяването на организации за регионална интеграция към AETR.

               (8)Съществуват редица доводи за присъединяването на Съюза към AETR. Първо, Съюзът има изключителна компетентност в областта на работата на екипажите на превозни средства, извършващи международни автомобилни превози, както е потвърдено в решението по дело 22/70. Второ, такова присъединяване би гарантирало ефективно представяне на интересите на Съюза в AETR. И накрая, специфичните особености на AETR и на предлагания процес за вземане на решения показват защо Съюзът следва да бъде договаряща страна.

               (9)Техническите спецификации на интелигентния тахограф, които ще бъдат включени в AETR като допълнение 1В към приложението към него, следва да бъдат разработени въз основа на спецификациите, представени на експертната група по AETR от името на Съюза на 8 април 2020 г., и въз основа на спецификациите, които ще бъдат приети от Комисията през 2021 г. съгласно Регламент (ЕС) 2020/1054 на Европейския парламент и на Съвета
                  13
               .

               (10)Сертификатът за одобрение на цифрови тахографи в допълнение 2, глава III от приложението към AETR следва да бъде изменен, така че да може да се използва и за одобрение на интелигентни тахографи и техните компоненти.

               (11)Целесъобразно е да се определи позицията, която да се заеме от името на Съюза в експертната група по AETR и в работната група по автомобилния транспорт, за да се постигне общоевропейска хармонизация в областта на контролните уреди за регистриране на данните за движението в автомобилния транспорт (тахографи).

               (12)Позицията на Съюза трябва да бъде изразена от държавите — членки на Съюза, които са членове на експертната група по AETR и на работната група на ИКЕ на ООН по автомобилния транспорт, като действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 25-ата сесия на експертната група по Европейската спогодба за работата на екипажите на превозните средства, извършващи международни автомобилни превози (AETR), и на 116-ата сесия на работната група по автомобилния транспорт към ИКЕ на ООН, е в съответствие с предложените изменения на AETR, както е посочено в приложението към настоящото решение.

               Възможно е да се договарят формални и незначителни промени в позицията, посочена в параграф 1, без да е необходимо нейното изменение.

               Член 2

               1.Позицията на Съюза, посочена в параграф 1, се изразява от държавите — членки на Съюза, които са членове на експертната група по AETR и на работната група на ИКЕ на ООН по автомобилния транспорт, като действат съвместно.

               2.Държавите членки съобщават предложените изменения на експертната група по AETR.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2020/1054 на Европейския парламент и на Съвета от 15 юли 2020 г. за изменение на Регламент (ЕО) № 561/2006 по отношение на минималните изисквания за максималното дневно и седмично време на управление, минималните прекъсвания и дневните и седмичните почивки, и на Регламент (ЕС) № 165/2014 по отношение на установяването на местоположението чрез тахографи (ОВ L 249, 15.7.2020 г., стр. 1).

                     (2)

                        Решение (ЕС) 2016/1877 на Съвета от 17 октомври 2016 г. относно позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози (AETR), както и в рамките на работната група по автомобилния транспорт на Икономическата комисия за Европа на Организацията на обединените нации (ОВ L 288, 22.10.2016 г., стр. 49).

                     (3)

                        Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (ОВ L 60, 28.2.2014 г., стр. 1).

                     (4)

                        Регламент за изпълнение (ЕС) № 2016/799 на Комисията от 18 март 2016 г. за прилагане на Регламент (ЕС) № 165/2014 на Европейския парламент и на Съвета по отношение на определянето на изискванията за конструкцията, изпитването, монтирането, експлоатацията и ремонта на тахографите и техните компоненти (ОВ L 139, 26.05.2016 г., стр. 1).

                     (5)

                        Решение (ЕС) 2018/1926 на Съвета от 19 ноември 2018 г. относно позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози, към Икономическата комисия за Европа на Организацията на обединените нации (ОВ L 313, 10.12.2018 г., стр. 13).

                     (6)

                        Регламент (ЕС) 2020/1054 на Европейския парламент и на Съвета от 15 юли 2020 г. за изменение на Регламент (ЕО) № 561/2006 по отношение на минималните изисквания за максималното дневно и седмично време на управление, минималните прекъсвания и дневните и седмичните почивки, и на Регламент (ЕС) № 165/2014 по отношение на установяването на местоположението чрез тахографи (ОВ L 249, 31.7.2020 г., стр. 1).

                     (7)

                        Вж. член 3, параграф 4 и параграф 4, буква а) от Регламент (ЕС) № 165/2014, изменен с Регламент (ЕС) 2020/1054.

                     (8)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (9)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (10)

                        ОВ L 95, 8.4.1978 г., стр. 1.

                     (11)

                        Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт (OВ L 370, 31.12.1985 г., стр. 8).

                     (12)

                        COM(2011) 454 final

                     (13)

                        Регламент (ЕС) 2020/1054 на Европейския парламент и на Съвета от 15 юли 2020 г. за изменение на Регламент (ЕО) № 561/2006 по отношение на минималните изисквания за максималното дневно и седмично време на управление, минималните прекъсвания и дневните и седмичните почивки, и на Регламент (ЕС) № 165/2014 по отношение на установяването на местоположението чрез тахографи (ОВ L 249, 31.7.2020 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 25.1.2021
            COM(2021) 26 final
            ПРИЛОЖЕНИЕ
            към предложение за решение на Съвета относно позицията, която трябва да се заеме от името на Европейския съюз в рамките на експертната група по Европейската спогодба за работата на екипажите на превозните средства, извършващи международни автомобилни превози (AETR), както и в рамките на работната група по автомобилния транспорт към Икономическата комисия за Европа на Организацията на обединените нации

               ПРИЛОЖЕНИЕ

               Спогодбата AETR се изменя, както следва:

               (1)В член 1 се добавя следната буква ч):

               ч)
                     „организация за регионална интеграция“ означава всяка организация, учредена от суверенни държави от даден регион, която е компетентна по отношение на някои въпроси, уредени с настоящата спогодба, и е надлежно оправомощена да подпише и да ратифицира, да приеме, да одобри или да се присъедини към настоящата спогодба.

               (2)В член 10 се добавя следният параграф 4:

               „4
                     От датата на влизане в сила на допълнение 1В от приложението към настоящата спогодба, превозните средства с контролен уред, отговарящ на изискванията на Регламент за изпълнение (ЕС) 2016/799 на Комисията
                  1
                и актовете за неговото изменение, или на допълнение 1В от приложението към настоящата спогодба по отношение на конструирането, монтажа, използването и изпитването, се смята за отговарящ на изискванията на настоящата спогодба.“;

               (3)В член 13, параграф 2 се добавя следната буква в):

               „в)
                     Допълнение 1В става задължително за държавите, които са договарящи страни по настоящата спогодба, не по-късно от 31 декември 2025 г.  В резултат на това всички превозни средства, обхванати от настоящата спогодба, въведени в експлоатация за първи път от 1 януари 2026 г., се оборудват с цифров контролен уред, който отговаря на тези нови изисквания. От датата на влизане в сила на съответните изменения на настоящата спогодба, договарящите страни, които все още не са въвели тези изменения в своите държави, приемат и контролират на своя територия превозни средства, регистрирани в друга договаряща страна по настоящата спогодба, които вече са оборудвани с такъв цифров контролен уред.

               От 1 януари 2028 г. всички превозни средства, използвани в международния транспорт, се оборудват с цифров контролен уред, който отговаря на изискванията на допълнение 1В.

               Договарящите страни предприемат необходимите стъпки, за да могат да издават картите на водача, посочени в допълнение 1В, не по-късно от 1 октомври 2025 г.“;

               (4)Член 14 се изменя, както следва:

               а)вмъква се следният параграф 1a:

               „1a.
                     Настоящата спогодба е открита за подписване и от организации за регионална интеграция.

               За целите на допълнения 1, 1Б, 1В, 2 и 3 представителят на организация за регионална интеграция, която е договаряща страна по спогодбата, представлява гласовете на нейните държави членки, без да е необходимо посочените държави членки да присъстват при гласуването.“;

               б)параграф 5 се заменя със следното:

               „5
                     За всяка държава или организация за регионална интеграция, която ратифицира настоящата спогодба или се присъедини към нея след предаването за съхранение на осмия документ за ратификация или за присъединяване, както е посочено в параграф 4 от настоящия член, настоящата спогодба ще влезе в сила след сто и осемдесет дни, считано от датата на предаването за съхранение от тази държава или организация за регионална интеграция на документа ѝ за ратификация или присъединяване.“;

               (5)Член 22 се изменя, както следва:

               а)параграфи 1 и 2 се заменят със следното:

               „1
                     Допълнения 1, 1В, и 2 от приложението към настоящата спогодба могат да се изменят като се следва процедурата, определена в настоящия член.

               2.
                     При искане на някоя договаряща страна за каквото и да е изменение на допълнения 1, 1В или 2 от приложението на настоящата спогодба, предложението ще бъде разгледано от Главната работна група за пътни превози към Икономическата комисия за Европа.“;

               б)добавя се следният параграф 6:

               „6
                     Ако предложение за изменение на допълнение 1В от приложението към настоящата спогодба поражда необходимост от изменение на други разпоредби в спогодбата, измененията на допълнение 1В не могат да влязат в сила преди влизането в сила на измененията на тези други разпоредби, в съответствие с посоченото в член 21. Ако в такъв случай измененията на допълнение 1В са представени едновременно с измененията, отнасящи се за други разпоредби от спогодбата, датата на тяхното влизане в сила трябва да бъде датата, произтичаща от прилагането на процедурата по член 21.“;

               (6)Добавя се ново допълнение 1В на основата на техническите спецификации, които трябва да бъдат приети от Комисията съгласно Регламент (ЕС) 2020/1054 на Европейския парламент и на Съвета
                  2
               , адаптирани към контекста на AETR;

               (7)В допълнение 2, глава III, „Сертификат за одобрение на продукти в съответствие с Допълнение 1Б“ се заменя със следното:

               „III. Сертификат за одобрение на продукти в съответствие с Допълнение 1Б/1В (1)

               След като договарящата страна даде своето одобрение, тя издава на заявителя сертификат за одобрение, съставен в съответствие с посочения по-долу образец. Договарящите страни използват копия от този документ, за да съобщят на други договарящи страни за предоставените одобрения или евентуални отнемания на одобрения.

               Сертификат за одобрение на продукти в съответствие с Допълнение 1Б/1В (1)

               Наименование на компетентния орган

               Съобщение относно (2):

               Одобрение

               Отменяне на одобрение

               На модел на контролен уред

               На компонент на контролен уред (3)

               На карта на водач

               На карта за монтаж и настройки

               На карта на превозвач

               На инспекторска карта

               Одобрение № ......

               (1)Производствена или търговска марка

               (2)Наименование на модела

               (3)Име на производителя

               (4)Адрес на производителя

               (5)Представено за одобрение на ................

               (6)Изпитвателна лаборатория или лаборатории

               (7)Дата и номер на протоколите ......

               (8)Дата на одобряването

               (9)Дата на отменяне на одобрението

               (10)Модел(и) на компонент(и) на контролния уред, с които

               е предназначен да бъде използван компонентът ….

               (11)Място
                     .

               (12)Дата ...............................

               (13)Приложени описателни документи ...............................

               (14)Забележки (включително поставяне на пломби, ако е необходимо) .................................

                  ………………………………………………………………………..

                  ………………………………………………………………………..

                  ………………………..

                  (Подпис)

               1) Посочете дали става въпрос за допълнение 1Б или допълнение 1В

               2) Отбележете съответните графи

               3) Посочете за кой компонент става въпрос в сведението

                     (1)

                        Регламент за изпълнение (ЕС) 2016/799 на Комисията от 18 март 2016 г. за прилагане на Регламент (ЕС) № 165/2014 на Европейския парламент и на Съвета по отношение на определянето на изискванията за конструкцията, изпитването, монтирането, експлоатацията и ремонта на тахографите и техните компоненти (ОВ L 139, 26.5.2016 г., стр. 1).

                     (2)

                        Регламент (ЕС) 2020/1054 на Европейския парламент и на Съвета от 15 юли 2020 година за изменение на Регламент (ЕО) № 561/2006 по отношение на минималните изисквания за максималното дневно и седмично време на управление, минималните прекъсвания и дневните и седмичните почивки, и на Регламент (ЕС) № 165/2014 по отношение на установяването на местоположението чрез тахографи  (ОВ L 249, 31.7.2020 г., стр. 1).


               ЕВРОПЕЙСКА КОМИСИЯ
            Брюксел, 22.5.2019
            COM(2019) 206 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от фонд „Солидарност“ на Европейския съюз за оказване на помощ на Румъния, Италия и Австрия

               ОБЯСНИТЕЛЕН МЕМОРАНДУМ

               1.Контекст на предложението

               Настоящото решение се отнася до мобилизирането на средства от фонд „Солидарност“ на Европейския съюз (ФСЕС) в размер на 293 551 794 EUR за оказване на помощ на Румъния, Италия и Австрия във връзка с бедствията, които сполетяха тези държави през 2018 г. Това мобилизиране на средства е придружено от проект на коригиращ бюджет (ПКБ) № 3/2019
                  1
               , в който се предлага необходимите бюджетни кредити да се впишат в общия бюджет за 2019 г. под формата на бюджетни кредити за поети задължения и за плащания.

               2.Информация и условия

               2.1Румъния — наводнения в Североизточния регион през лятото на 2018 г.

               От средата на юни до началото на август 2018 г. Североизточният регион на Румъния бе засегнат от многократни обилни валежи и последващи мащабни наводнения, които причиниха големи щети на инфраструктурата и домакинствата и загуби в селското стопанство.

               (1)Румъния подаде заявление за помощ по линия на ФСЕС на 7 септември 2018 г. — в рамките на срока от 12 седмици след възникването на първите щети. Заявлението се отнасяше само до Североизточния регион, който бе най-силно засегнат от наводненията и където първите щети бяха регистрирани на 16 юни. В своето заявление румънските органи обявиха, че скоро ще изпратят актуализация, тъй като оценката на щетите все още не е приключила заради дългата продължителност на наводненията.

               (2)Бедствието е с природен характер.

               (3)Заявлението бе представено въз основа на критериите за „регионално природно бедствие“, предвидени в член 2, параграф 3 от Регламента. В първоначалното си заявление от 7 септември румънските органи оцениха преките щети в общ размер на 196,8 милиона евро. Тъй като тази сума представлява едва 1,24 % от БВП на засегнатия Североизточен регион на ниво NUTS 2, първоначалното заявление не отговаряше на основното условие, предвидено в Регламента за мобилизиране на фонд „Солидарност“, и поради това не беше допустимо за помощ по този фонд.

               (4)На 9 октомври 2018 г. румънските органи предоставиха, както бе обявено по-рано, преработено заявление за преки щети, които този път възлизаха на общо 327,7 милиона евро. Тази сума представлява 2,07 % от регионалния БВП и така надхвърля необходимия праг от 1,5 % от регионалния БВП (т.е. 238 милиона евро в случая на Североизточния регион).

               (5)Анализът на Комисията на преработеното заявление на Румъния разкри обаче редица несъответствия. Поради това Комисията поиска обяснение от румънските органи, което бе предоставено на 14 декември 2018 г.

               (6)В заявлението си румънските органи подробно описват последствията от бедствието. Повтарящите се вълни от обилни валежи в периода между средата на юни и началото на август са предизвикали наводнения и щети на инфраструктурата, селското стопанство и домакинствата в шестте области на Североизточния регион, по-специално в Неамт, Бакъу и Сучава. Били са засегнати диги и бентове по вътрешни водни течения, над 4 000 km пътища и улици (национални и местни), мостове, пречиствателни станции и канализационни системи, снабдяването с електричество и газ, водоснабдяването с питейна вода и напоителните системи, 32 училища и други обществени сгради.

               (7)Румънските органи оцениха разходите за спешни и възстановителни действия, отговарящи на условията по член 3, параграф 2 от Регламента, на 294 милиона евро и представиха разбивка по вид действие. Най-големият дял (над 154 милиона евро) се отнася до разходите за осигуряване на защитни инфраструктури (диги), следвани от разходите за възстановяване на транспортната инфраструктура в размер на над 127 милиона евро.

               (8)Румъния не поиска да ѝ бъдат предоставени средства авансово.

               (9)Румънските органи потвърдиха, че допустимите разходи нямат застрахователно покритие.

               (10)Пострадалите региони са част от „по-слабо развитите региони“ по линия на европейските структурни и инвестиционни фондове (ЕСИ фондове) за периода 2014—2020 г. В заявлението си румънските органи не са уведомили Комисията за намерение да пренасочват средства от програмите по европейските структурни и инвестиционни фондове към мерки за възстановяване.

               (11)Румъния не е задействала Механизма за гражданска защита на Съюза.

               (12)Що се отнася до прилагането на законодателството на Съюза относно предотвратяването и управлението на риска от бедствия, в момента няма текущо производство за установяване на нарушение.

               2.2Италия — екстремни метереологични събития през есента на 2018 г.

               През октомври и в началото на ноември 2018 г. по-голямата част от италианските региони от алпийските райони на север до Сицилия бяха засегнати от повтарящи се вълни проливни дъждове и силни ветрове, които предизвикаха наводнения и свлачища, поради което това бе най-разрушителният есенен сезон в най-новата история с голям брой жертви и материални щети.

               (1)Италия подаде заявление за отпускане на финансови средства от фонд „Солидарност“ на 20 декември 2018 г., в рамките на срока от 12 седмици след регистрирането на първите щети на 2 октомври. На 27 март 2019 г. Италия подаде по своя собствена инициатива и актуализирана информация, с по-високи оценки на щетите за три от засегнатите региони.

               (2)Бедствието е с природен характер.

               (3)Заявлението бе представено въз основа на критериите за „сериозно природно бедствие“, предвидени в член 2, параграф 2 от Регламента. Според италианските органи общите преки щети, причинени от бедствието, възлизат на 6,6 милиарда евро (актуализиран размер). Тази сума представлява над 192 % от прага, приложим за Италия, в размер на 3,4 милиарда евро.

               (4)В своето заявление италианските органи подробно описват естеството и мащабите на разрушенията, причинени от екстремните метеорологични събития, като това се оказа най-тежкият есенен сезон в най-новата история. Загинаха 34 души и има 1 изчезнало лице. Бедствието е засегнало почти всички италиански региони от север на юг, включително Фриули-Венеция Джулия, автономните провинции Тренто и Болцано, Лигурия, Ломбардия, Емилия-Романя, Тоскана, Лацио, Кампания, Калабрия, Сицилия, Сардиния и най-вече Венето. Във Вале д’Аоста и Абруцо бяха отчетени по-малко щети.

               (5)Бедствието е причинило особено сериозни смущения в пътната мрежа на държавно, регионално, областно и общинско равнище, предизвиквайки свлачища и падане на дървета, при което са прекъснати връзките с останалата част от страната на няколко изолирани планински и крайбрежни общини. В повечето региони е имало прекъсване на речни мрежи, свлачища и наводнения. Работата на училищата и други обществени услуги е била прекъсната. Пориви на вятъра със скорост до 200 km/h са причинили значителни загуби в горите (около 8,5 милиона кубични метра дървен материал), което е имало сериозни последици за икономиката и туризма, свързани с горите (били са разрушени лифтове, хижи и др.). В частност във Венето са били засегнати около 130 защитени обекта по „Натура 2000“ с площ от над 414 000 хектара земя. В почти всички региони е било докладвано за наводнения на обществени и частни сгради. Били са запушени канализационните системи на пречиствателни станции. Били са прекъснати електрически и газови мрежи.

               (6)Според анализа на Комисията метеорологичните условия през периода, обхванат от заявлението, може да се разглеждат като еднократно събитие от метеорологична и хидрологична гледна точка. Освен това географският обхват и мащабите на заявените от италианските органи щети изглеждат реалистични, като се вземе предвид въздействието, регистрирано с активиранията на услугата за бързо картографиране на „Коперник“ и в базата данни на Европейската лаборатория за тежки бури.

               (7)Италия оцени разходите за спешни и възстановителни действия, отговарящи на условията по член 3, параграф 2 от Регламента, на над 1 700 милиона евро и представи разбивка по вид действие. Най-големият дял (над 810 милиона евро) от допустимите разходи се отнася до разходите за осигуряване на защитна инфраструктура. Вторият по големина дял се отнася до разходите за възстановяване на инфраструктурата в размер на над 478 милиона евро.

               (8)Италия не поиска да ѝ бъдат предоставени средства авансово.

               (9)Италианските органи потвърдиха, че допустимите разходи нямат застрахователно покритие.

               (10)Три от засегнатите региони могат да бъдат класифицирани като „по-слабо развити региони“ по линия на европейските структурни и инвестиционни фондове за периода 2014—2020 г. (Калабрия, Кампания и Сицилия), два — като „региони в преход“ (Абруцо и Сардиния), докато останалите 9 региона са „по-силно развити региони“. Италианските органи не са уведомили Комисията, че имат намерение да пренасочват средства от програмите по европейските структурни и инвестиционни фондове към мерки за възстановяване.

               (11)Италия не поиска задействането на Механизма за гражданска защита на Съюза. Въпреки това на Координационния център за реагиране при извънредни ситуации (ERCC) бе изпратена информационна бележка чрез Общата система за спешна комуникация и информация (CECIS).

               (12)Що се отнася до прилагането на законодателството на Съюза относно предотвратяването и управлението на риска от бедствия, в момента няма текущо производство за установяване на нарушение.

               2.3Австрия — екстремни метереологични събития през есента на 2018 г.

               В края на октомври 2018 г. метеорологичните явления, засягащи Италия, засегнаха и редица алпийски/южни региони на Австрия, особено провинция Каринтия и Източен Тирол.

               (1)Австрия подаде заявление за отпускане на средства от фонд „Солидарност“ на 14 януари 2019 г., в рамките на срока от 12 седмици след регистрирането на първите щети на 28 октомври 2018 г. На 20 февруари 2019 г. Австрия подаде по своя собствена инициатива и актуализирана информация, с леко по-високи оценки на щетите за засегнатите региони.

               (2)Бедствието е с природен характер.

               (3)Австрийските органи оценяват общите преки щети, причинени от бедствието, на 326,2 милиона евро. Тази сума е значително под прага за голямо бедствие, приложим за Австрия за 2018 г., в размер на 2,1 милиарда евро. Освен това сумата остава и под прага за т.нар. регионално бедствие, т.е. 1,5 % от регионалния брутен вътрешен продукт, изчислен според дела на щетите в засегнатите региони. Поради това бедствието не се определя нито като „голямо природно бедствие“, нито като „регионално природно бедствие“ по смисъла на Регламента. Тъй като обаче бедствието е било причинено от същите метеорологични условия, които предизвикаха сериозното бедствие в Италия, австрийските органи представиха своето заявление по т.нар. „разпоредба за съседна държава“, предвидена в член 2, параграф 4 от Регламента, съгласно която помощ, отговаряща на условията държава, засегната от бедствие, което в отговаряща на условията съседна държава е определено като голямо бедствие, също може да получи помощ от фонд „Солидарност“.

               (4)Австрийските органи предоставиха подробно описание на въздействието на бедствието. Най-големи щети са били нанесени в най-южната австрийска провинция Каринтия и в съседната провинция Източен Тирол, като и двете са алпийски области, граничещи с Италия. Благодарение на Системата за ранно предупреждение за наводнения, отправените до населението предупреждения и бързата намеса на силите за гражданска защита нямаше ранени или загинали. Няколко населени места бяха евакуирани като предпазна мярка. Силните дъждове и буря с вятър със скорост до 130 km/h обаче предизвикаха наводняване на сгради, значителни щети в горите заради повалени дървета, свлачища, прекъсващи пътищата, и прекъсване на електрозахранването. Над 7 000 членове на службите за спешна помощ, включително армията, и 5 хеликоптера бяха в действие в продължение на няколко дни.

               (5)Австрия оцени разходите за спешни и възстановителни действия, отговарящи на условията по член 3, параграф 2 от Регламента, на 214,5 милиона евро и представи разбивка по вид действие. Най-големият дял (над 85 милиона евро) от допустимите разходи се отнася до разходите за осигуряване на защитна инфраструктура (речни насипи). Вторият по големина дял се отнася до мерките за предотвратяване на ерозията на почвата в размер на над 72 милиона евро.

               (6)Австрийските органи не поискаха предоставянето на авансово плащане.

               (7)Австрийските органи потвърдиха, че допустимите разходи нямат застрахователно покритие.

               (8)Пострадалите региони са „по-развити региони“ по линия на ЕСИ фондовете (за периода 2014—2020 г.). В своето заявление австрийските органи посочиха, че възнамеряват да използват средства от австрийската програма за развитие на селските райони, финансирана от Европейския земеделски фонд за развитие на селските райони за възстановяване на защитни горски територии.

               (9)Австрия не поиска задействането на Механизма за гражданска защита на Съюза.

               (10)Що се отнася до прилагането на законодателството на Съюза относно предотвратяването и управлението на риска от бедствия, в момента няма текущо производство за установяване на нарушение.

               2.5Заключение

               Поради причините, изложени по-горе, бедствията, посочени в заявленията, подадени от Румъния, Италия и Австрия, отговарят на условията, предвидени в Регламента за мобилизиране на средства от ФСЕС.

               3.Финансиране със средствата на ФСЕС за 2019 г.

               В Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  2
                (наричан по-долу „Регламентът за МФР“), и по-специално в член 10 от него, се предвижда възможност за мобилизиране на средства от ФСЕС в рамките на годишен таван от 500 000 000 EUR (по цени от 2011 г.). В точка 11 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  3
                са определени редът и условията за мобилизиране на средства от ФСЕС.

               Тъй като солидарността бе главното основание за създаването на ФСЕС, Комисията счита, че помощта следва да бъде прогресивна. Това означава, че според досегашната практика частта от щетите, надвишаваща прага за мобилизиране на средства от ФСЕС при големи природни бедствия (т.е. 0,6 % от БНД или 3 милиарда евро по цени от 2011 г., в зависимост от това коя е по-малката сума), следва да води до по-голям интензитет на помощта в сравнение с щетите до този праг. Процентът, прилаган в миналото при определянето на отпусканите за големи бедствия средства, е 2,5 % от общите преки щети под прага и 6 % от щетите над прага. Що се отнася до регионалните бедствия и бедствията, приети съгласно разпоредбата за съседна държава, процентът е 2,5 %.

               Помощта не може да надвишава прогнозната обща стойност на допустимите действия. Методиката за изчисляване на помощта бе изложена в годишния доклад относно ФСЕС за периода 2002—2003 г. и бе приета от Съвета и от Европейския парламент.

               Въз основа на заявленията, подадени от Румъния, Италия и Австрия, изчислението на финансовия принос от ФСЕС, което се основава на оценката на общите причинени преки щети, е както следва:

                        Държави членки

                        Вид бедствие

                        Общ размер на преките щети

                        (млн. евро)

                        Праг за големи бедствия

                        (млн. евро)

                        2,5 % от преките щети до прага

                        (EUR)

                        6 % от преките щети над прага

                        (EUR)

                        Общ размер на предложената помощ

                        (EUR)

                        Изплатени аванси

                        (EUR)

                        РУМЪНИЯ

                        Регионално

                        (член 2, параграф 3)

                        327 692

                        986 378

                        8 192 300

                        -

                        8 192 300

                        0

                        ИТАЛИЯ

                        Национално

                        (член 2, параграф 2)

                        6 630 276

                        3 446 057

                        86 151 425

                        191 053 170

                        277 204 595

                        0

                        АВСТРИЯ

                        Съседна държава

                        (член 2, параграф 4)

                        326 196

                        2 118 701

                        8 154 899

                        -

                        8 154 899

                        0

                        ОБЩО

                        293 551 794

                        0

               В съответствие с член 10, параграф 1 от Регламента за МФР общата налична сума за мобилизиране на средства от ФСЕС в началото на 2019 г. бе 851 082 072 EUR. Тя представлява сборът от разпределените средства за 2019 г. в размер на 585 829 691 EUR и разпределените средства за 2018 г. в размер на 265 252 381 EUR, които останаха неизразходени и бяха пренесени за 2019 г.

               Сумата, която може да бъде мобилизирана на този етап от 2019 г., е 704 624 649 EUR. Тя съответства на общата сума, налична за мобилизиране на ФСЕС в началото на 2019 г. (851 082 072 EUR), минус запазените средства в размер на 146 457 423 EUR за спазване на задължението за заделяне на 25 % от годишните отпуснати средства за 2019 г. до 1 октомври 2019 г., както е предвидено в член 10, параграф 1 от Регламента за МФР.

                        Обобщаваща таблица за финансирането от ФСЕС

                        Сума

                        EUR

                        Средства за 2018 г., пренесени за 2019 г.

                        265 252 381

                        Средства за 2019 г.

                        585 829 691

                        ---------------

                        Общо налични средства в началото на 2019 г.

                        851 082 072

                        Минус 25 %, заделени от средствата за 2019 г.

                        - 146 457 423

                        ----------------

                        Максимален размер на наличните към момента средства (2018 + 2019 г.)

                        704 624 649

                        Общ размер на предложената помощ, която да бъде мобилизирана за Румъния, Италия и Австрия

                        - 293 551 794

                        ----------------

                        Оставащи налични средства до 1 октомври 2019 г.

                        411 072 855

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от фонд „Солидарност“ на Европейския съюз за оказване на помощ на Румъния, Италия и Австрия

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз
                  4
               , и по-специално член 4, параграф 3 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  5
               , и по-специално точка 11 от него,

               като взеха предвид предложението на Европейската комисия,

               като имат предвид, че:

               (1)Фонд „Солидарност“ на Европейския съюз („фондът“) има за цел да се осигури възможност на Съюза да реагира по бърз, ефективен и гъвкав начин на извънредни ситуации с цел да се покаже солидарност с населението на регионите, засегнати от природни бедствия.

               (2)Съгласно член 10 от Регламент (ЕС, Евратом) № 1311/2013 на Съвета максималната годишна сума, която фондът не трябва да надхвърля, е 500 000 000 EUR (по цени от 2011 г.)
                  6
               .

               (3)На 7 септември 2018 г. Румъния подаде заявление за мобилизиране на средства от фонда след екстремни метеорологични събития, предизвиквали големи наводнения.

               (4)На 20 декември 2018 г. Италия подаде заявление за мобилизиране на средства от фонда след екстремни метеорологични събития.

               (5)На 14 януари 2019 г. Австрия подаде заявление за мобилизиране на средства от фонда след екстремни метеорологични събития.

               (6)Заявленията на Румъния, Италия и Австрия отговарят на условията за отпускане на средства от фонда, определени в член 4 от Регламент (ЕО) № 2012/2002.

               (7)Поради това следва да бъдат мобилизирани средства от фонда, за да се предостави финансова помощ на Румъния, Италия и Австрия.

               (8)За да се сведе до минимум времето за мобилизиране на средства от фонда, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               За общия бюджет на Съюза за финансовата 2019 година фонд „Солидарност“ на Европейския съюз се мобилизира под формата на бюджетни кредити за поети задължения и за плащания, както следва:

               а) на Румъния се предоставя сумата от 8 192 300 EUR;

               б) на Италия се предоставя сумата от 277 204 595 EUR;

               в) на Австрия се предоставя сумата от 8 154 899 EUR.

               Член 2

               Настоящото решение влиза в сила в деня на публикуването му в Официален вестник на Европейския съюз.

               То се прилага от … [датата на приемането му]
                  7**.

               Съставено в Брюксел на […] година.

                  За Европейския парламент
                        За Съвета

                     (1)

                        COM(2019) 205, 22.5.2019 г.

                     (2)

                        OВ L 347, 20.12.2013 г., стр. 884.

                     (3)

                        ОВ С 373, 20.12.2013 г., стр. 1.

                     (4)

                        ОВ L 311, 14.11.2002 г., стр. 3.

                     (5)

                        ОВ С 373, 20.12.2013 г., стр. 1.

                     (6)

                        Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (7)
                  ** Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 2.8.2019
            COM(2019) 361 final
            2019/0164(NLE)
            Предложение за
            РЕШЕНИЕ НА СЪВЕТА
            относно сключването, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Като част от европейската политика за съседство (ЕПС) постепенното отваряне на определени програми и агенции на Европейския съюз за държавите — партньори по ЕПС, е една от множеството мерки, целящи да осигурят подкрепа за процеса на реформи, модернизация и преход в съседните на Европейския съюз държави. Европейската комисия разгледа подробно този аспект на политиката в своето съобщение от декември 2006 г. относно общия подход, който ще даде възможност на държавите — партньори по европейската политика за съседство, да вземат участие в агенции на Общността и програми на Общността
                  1
               .

               Съветът одобри този подход в заключенията си от 5 март 2007 г.
                  2

               На 18 юни 2007 г., вследствие на посоченото съобщение и заключенията от 5 март 2007 г., Съветът даде указания на Комисията да преговаря по рамкови споразумения с Азербайджан, Алжир, Армения, Грузия, Египет, Израел, Йордания, Ливан, Мароко, Молдова, Палестинската администрация, Тунис и Украйна относно общите принципи на участието им в програмите на Общността
                  3
               .

               През юни 2007 г. Европейският съвет
                  4
                потвърди първостепенното значение на ЕПС и одобри доклада на председателството за напредъка
                  5
               , представен на заседанието на Съвета на 18 и 19 юни 2007 г., както и свързаните с него заключения на Съвета
                  6
               . В този доклад бяха припомнени указанията на Съвета за договаряне на съответни допълнителни протоколи.

               В съвместното съобщение на Комисията и на върховния представител на Съюза по въпросите на външните работи и политиката на сигурност относно нов отговор на промените в съседните държави
                  7
               , подкрепено от заключенията на Съвета от 20 юни 2011 г., допълнително бе подчертано намерението на ЕС да улесни участието на държавите партньори в програми на ЕС.

               Към днешна дата подобни протоколи са подписани с Алжир
                  8
               , Армения
                  9
               , Азербайджан
                  10
               , Грузия
                  11
               , Израел
                  12
               , Йордания
                  13
               , Ливан
                  14
               , Молдова
                  15
               , Мароко
                  16
               , Тунис
                  17
                и Украйна
                  18
               , а протоколът с Египет е в процес на обсъждане. По време на заседанието на Съвместния комитет ЕС—Палестинска администрация през септември 2018 г. Палестинската администрация изрази своя интерес към подписването на протокол към рамково споразумение за своето потенциално пълноправно участие в редица избрани програми на ЕС.

               Целта на Протокола е да се определят финансовите и техническите правила, които да дадат възможност на Палестинската администрация да участва в някои програми на ЕС. Хоризонталната рамка, създадена с Протокола, установява принципите за икономическите, финансовите и техническите мерки и позволява на Палестинската администрация да получава помощ, по-специално финансова помощ, от Европейския съюз по линия на неговите програми. Тази рамка се прилага само по отношение на онези програми, в чиито правни учредителни актове е предвидена възможността за участието на Палестинската администрация. Поради това подписването и временното прилагане на Протокола не предполагат упражняването по различните секторни политики на правомощията, които се упражняват при създаването на програмите.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

                  Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, бе подписано на 24 февруари 1997 г. и влезе в сила на 1 юли 1997 г.

                  На своето заседание на 17 и 18 юни 2004 г. Европейският съвет приветства предложенията на Комисията за ЕПС и одобри заключенията на Съвета от 14 юни 2004 г.

                  На 5 март 2007 г. Съветът изрази подкрепа за общия и цялостен подход, посочен в съобщението на Комисията от 4 декември 2006 г., който да даде възможност на партньорите по ЕПС да вземат участие в агенции на Общността и програми на Общността в зависимост от заслугите си и когато правните основания позволяват това.

               На 18 юни 2007 г., вследствие на посоченото съобщение и заключенията от 5 март 2007 г., Съветът даде указания на Комисията да преговаря по рамкови споразумения с държавите по ЕПС относно общите принципи на участието им в програмите на Общността
                  19
               .

               Материалноправното основание за сключването на Протокола е член 209 от Договора за функционирането на Европейския съюз (ДФЕС). Процесуалноправното основание е член 218, параграф 6, буква а) и параграф 7 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Не се прилага.

               4.ОТРАЖЕНИЕ ВЪРХУ БЮДЖЕТА

               Палестинската администрация участва финансово в общия бюджет на Европейския съюз в съответствие с конкретните програми, в които тя участва.

               Конкретният ред и условия, свързани с участието на Палестинската администрация във всяка отделна програма, по-специално дължимото финансово участие, се определят в меморандум за разбирателство между Комисията и компетентните органи на Палестинската администрация въз основа на критериите, установени в рамките на съответните програми.

               Съгласно Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 във всеки меморандум за разбирателство, сключен в съответствие с член 5 от Протокола, се посочва , че финансовият контрол, одитите или другите проверки, в това число административните разследвания, ще се извършват от или под ръководството на Комисията, Европейската служба за борба с измамите и Сметната палата.

               Приемат се подробни разпоредби за финансовия контрол и одита, административните мерки, санкциите и събирането на вземания, с които на Комисията, Европейската служба за борба с измамите и Сметната палата се предоставят правомощия, еквивалентни на правомощията им по отношение на бенефициерите или изпълнителите, установени в Съюза.

               5.ДРУГИ ЕЛЕМЕНТИ

               Не по-късно от три години след датата на влизане в сила на този протокол и на всеки три години след това страните могат да извършват преглед на прилагането на този протокол в зависимост от реалното участие на Палестинската администрация в програми на Съюза.

               Конкретният ред и условия, свързани с участието на Палестинската администрация във всяка отделна програма, по-специално процедурите за докладване и оценка, се определят в меморандум за разбирателство между Комисията и компетентните органи на Палестинската администрация въз основа на критериите, установени в рамките на съответните програми.

               2019/0164 (NLE)

               Предложение за

               РЕШЕНИЕ НА СЪВЕТА

               относно сключването, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209, във връзка с член 218, параграф 6, буква а) и член 218, параграф 7 от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)Протоколът към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза беше подписан от името на Съюза на ...

               (2)Целта на Протокола е да се определят финансовите и техническите правила, които да дадат възможност на Палестинската администрация на Западния бряг и Ивицата Газа да участва в някои програми на ЕС. Хоризонталната рамка, създадена с Протокола, установява принципите за икономическите, финансовите и техническите мерки за сътрудничество и позволява на Палестинската администрация да получава техническа помощ, по-специално финансова помощ, от Европейския съюз по линия на неговите програми. Тази рамка се прилага само по отношение на онези програми на Съюза, в чиито правни учредителни актове е предвидена възможността за участието на Палестинската администрация. Поради това сключването на Протокола не предполага упражняването на правомощия по различните секторни политики — предмет на програмите, които се упражняват при създаването на програмите.

               (3)Протоколът следва да бъде одобрен от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Протоколът към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза се одобрява от името на Съюза
                  20
               .

               Член 2

               Председателят на Съвета посочва лицето, упълномощено да извърши от името на Европейския съюз нотификацията, предвидена в член 10 от Протокола
                  21
               , за да се изрази съгласието на Европейския съюз да бъде обвързан с Протокола.

               Датата на влизане в сила на Протокола се публикува в Официален вестник на Европейския съюз.

               Член 3

               Комисията се упълномощава да определи, от името на Съюза, конкретния ред и условия, приложими към участието на Палестинската администрация във всяка програма, и по-специално дължимото финансово участие. Комисията предоставя редовно информация на съответната работна група на Съвета.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        СОМ(2006) 724 final от 4 декември 2006 г.

                     (2)

                        Заключения на Съвета по общи въпроси и външни отношения от 5 март 2007 г.

                     (3)

                        Решение на Съвета (с ограничен достъп), с което Комисията се упълномощава да води преговори по протоколи […], док. 10412/07.

                     (4)

                        Заключения на председателството — Брюксел, 21—22 юни 2007 г., док. 11177/07.

                     (5)

                        Доклад на председателството за постигнатия напредък „Укрепване на европейската политика на добросъседство“, док. 10874/07.

                     (6)

                        Заключения относно укрепването на европейската политика на добросъседство, приети от Съвета (по общи въпроси и външни отношения) на 18 юни 2007 г., док. 11016/07.

                     (7)

                        СОМ(2011) 303 final от 25 май 2011 г.

                     (8)

                        ОВ L 14, 18.1.2017 г., стр. 2.

                     (9)

                        ОВ L 174, 13.6.2014 г., стр. 1.

                     (10)

                        ОВ L 199, 26.7.2016 г., стр. 1.

                     (11)

                        ОВ L 165, 4.6.2014 г., стр. 16.

                     (12)

                        ОВ L 129, 17.5.2008 г., стр. 39.

                     (13)

                        ОВ L 89, 25.3.2014 г., стр. 6.

                     (14)

                        ОВ L 202, 28.7.2016 г., стр. 3.

                     (15)

                        ОВ L 131, 18.5.2016 г., стр. 1.

                     (16)

                        OВ L 90, 28.3.2012 г., стр. 1.

                     (17)

                        OВ L 297, 13.11.2015 г., стр. 1.

                     (18)

                        ОВ L 133, 20.5.2011 г., стр. 1.

                     (19)

                        Решение на Съвета (с ограничен достъп), с което Комисията се упълномощава да води преговори по протоколи […], док. 10412/07.

                     (20)

                        Протоколът е публикуван в [ОВ…] заедно с решението за подписване.

                     (21)

                        Датата на влизане в сила на Протокола ще бъде публикувана в Официален вестник на Европейския съюз от генералния секретариат на Съвета.

    ---documentbreak---

               ЕВРОПЕЙСКА КОМИСИЯ
            Брюксел, 2.8.2019
            COM(2019) 361 final
            ПРИЛОЖЕНИЕ
            към
            Предложението заРешение на Съвета
            относно сключването, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               ПРИЛОЖЕНИЕ

               Протокол
                  към Евро-средиземноморското временно споразумение за асоцииране

               в областта на търговията и сътрудничеството между Европейската общност, от една страна,

               и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга,

               относно Рамково споразумение между Европейския съюз и Палестинската администрация на Западния бряг и Ивицата Газа

               за общите принципи на участието ѝ в програми на Съюза

               ЕВРОПЕЙСКИЯТ СЪЮЗ, наричан по-долу „Съюзът“, от една страна,

               и

               Палестинската администрация на Западния бряг и Ивицата Газа, наричана по-нататък „Палестинската администрация“, от друга страна,

               наричани по-нататък „страните“,

               КАТО ИМАТ ПРЕДВИД, ЧЕ:

               1.Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга („Временното споразумение за асоцииране“), беше подписано на 24 февруари 1997 г. и влезе в сила на 1 юли 1997 г.

               2.Европейският съвет от 17—18 юни 2004 г. приветства предложенията на Европейската комисия за европейска политика за съседство (ЕПС) и одобри заключенията на Съвета от 14 юни 2004 г.

               3.Съветът многократно е приемал заключения в подкрепа на тази политика.

               4.На 5 март 2007 г. Съветът изрази подкрепа за общия и цялостен подход, посочен в съобщението на Европейската комисия от 4 декември 2006 г., който ще даде възможност на партньорите по ЕПС да вземат участие в агенции на Общността и програми на Общността в зависимост от заслугите си и когато правните основания позволяват това.

               5.Палестинската администрация изрази своето желание да участва в редица програми на Съюза.

               6.Конкретният ред и условия, по-специално финансовото участие, както и процедурите за докладване и оценка, свързани с участието на Палестинската администрация във всяка отделна програма, следва да се определят в меморандум за разбирателство между Европейската комисия и компетентните органи на Палестинската администрация,

               СЕ СПОРАЗУМЯХА ЗА СЛЕДНОТО:

               Член 1

               На Палестинската администрация се разрешава да участва във всички текущи и бъдещи програми на Съюза, които са отворени за участието на Палестинската администрация съгласно съответните разпоредби за приемане на тези програми.

               Член 2

               Палестинската администрация допринася финансово за общия бюджет на Европейския съюз в съответствие с конкретните програми, в които тя участва.

               Член 3

               Представители на Палестинската администрация се допускат да участват като наблюдатели и по въпросите, които засягат Палестинската администрация, в управителните комитети, отговарящи за мониторинга на програмите, в които Палестинската администрация има финансов принос.

               Член 4

               Проектите и инициативите, представени от участници от Палестинската администрация подлежат, доколкото това е възможно, на същите условия, правила и процедури по отношение на програмите като тези, които се прилагат спрямо държавите членки.

               Член 5

               Конкретният ред и условия, свързани с участието на Палестинската администрация във всяка отделна програма, по-специално дължимото финансово участие, както и процедурите за докладване и оценка се определят в меморандум за разбирателство между Комисията и компетентните органи на Палестинската администрация въз основа на критериите, установени в съответните програми.

               Ако Палестинската администрация кандидатства за външна помощ от Съюза, за да участва в дадена програма на Съюза въз основа на Регламент (ЕО) № 232/2014 на Европейския парламент и на Съвета от 11 март 2014 г. за създаване на Европейски инструмент за съседство или съгласно друг подобен регламент, предвиждащ външна помощ за Палестинската администрация от Съюза, който може да бъде приет в бъдеще, условията, уреждащи ползването на външната помощ на Съюза от страна на Палестинската администрация се определят чрез споразумение за финансиране, като се спазват разпоредбите на Регламент (ЕО) № 232/2014.

               Член 6

               Съгласно Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 във всеки меморандум за разбирателство, сключен в съответствие с член 5, се посочва , че финансовият контрол, одитите или другите проверки, в това число административните разследвания, ще се извършват от или под ръководството на Комисията, Европейската служба за борба с измамите и Сметната палата.

               Приемат се подробни разпоредби за финансовия контрол и одита, административните разследвания, събирането на вземания, финансовите санкции и другите административни санкции, с които на Комисията, Европейската служба за борба с измамите и Сметната палата се предоставят правомощия, еквивалентни на правомощията им по отношение на бенефициерите или изпълнителите, установени в Съюза.

               Член 7

               Настоящият протокол се прилага за периода, през който е в сила Временното споразумение за асоцииране.

               Настоящият протокол се подписва и одобрява от страните съгласно техните съответни процедури.

               Всяка от страните може да денонсира настоящия протокол чрез писмено уведомление до другата страна. Настоящият протокол престава да се прилага шест месеца след датата на такова уведомление.

               Прекратяването на действието на Протокола вследствие на денонсиране от която и да било от страните не засяга проверките и контрола, които трябва да бъдат извършвани, когато е приложимо, съгласно членове 5 и 6.

               Член 8

               Не по-късно от три години след датата на влизане в сила на настоящия протокол и на всеки три години след това страните могат да извършват преглед на прилагането на настоящия протокол в зависимост от реалното участие на Палестинската администрация в програми на Съюза.

               Член 9

               Настоящият протокол се прилага, от една страна, за териториите, в които се прилага Договорът за функционирането на Европейския съюз, и при условията, посочени в него, и за територията на Западния бряг и Ивицата Газа, от друга страна.

               Член 10

               Настоящият протокол влиза в сила на първия ден от месеца след датата, на която страните взаимно са се нотифицирали по дипломатически път за приключването на необходимите за целта процедури.

               До влизането в сила на настоящия протокол страните се договарят да го прилагат временно от датата на подписването му, при условие че той бъде сключен на по-късна дата.

               Член 11

               Настоящият протокол съставлява неразделна част от Споразумението.

               Член 12

               Настоящият протокол е съставен в два еднообразни екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и арабски език, като всички текстове са еднакво автентични.

               Съставено в Брюксел на … ден от месец … година.

               За Европейския съюз

                     За Палестинската администрация